แก๊งสี่โมง(เย็น)โผล่
ห่างหายไปนานเลยสำหรับ “แก๊งสี่โมงเย็น” กับตลาดหุ้นไทย
9 ต.ค. 2562

ลูบคมตลาดทุน : ธนะชัย ณ นคร
ห่างหายไปนานเลยสำหรับ “แก๊งสี่โมงเย็น” กับตลาดหุ้นไทย
เมื่อวานนี้กลับมาแสดงพลังอีกครั้งในช่วงสี่โมงเย็น หรือก่อนปิดตลาดเกือบครึ่งชั่วโมง
ช่วงก่อนสี่โมงเย็น ดัชนียังติดลบอยู่ 2-3 จุด
หลังจากนั้นไม่นาน ดัชนีตลาดหุ้นจู่ ๆ กระโดดพรวดขึ้นมาอยู่ในแดนบวกได้ พร้อมดันดัชนีปิดบวก 4.01 จุด ขึ้นมาที่ 1,616 จุด เปลี่ยนแปลง +0.25%
หุ้นที่เข้ามาไล่กันท้ายตลาด เช่น AOT ADVANC CPF PTTGC BBL
และรวมถึงหุ้น GULF ที่กระโดดแรงมาก จากระดับ 158.50 บาท ขึ้นไปแตะจุดสูงสุด 161.00 บาท ในช่วงเวลาไม่กี่นาที
ก่อนจะปิดตลาดย่อตัวลงมาเล็กน้อย (ปิด 160.50 บาท)
คำถาม คือ หุ้นที่ปิดกระโดดท้ายตลาดแบบนี้ จะต้องเป็นกลุ่มนักลงทุนที่มี “พลังงานทางการเงิน” อย่างมาก ใช่หรือไม่
วิสัชนา คือ “ใช่” อย่างแน่นอน
จะว่าไปแล้วกลุ่ม หรือแก๊งสี่โมงเย็นนั้น
กลุ่มที่ตกเป็นจำเลยไม่พ้น Prop Trade หรือบัญชีของบริษัทหลักทรัพย์
ว่ากันว่า Prop Trade มีทั้งที่โบรกฯ เทรด หรือซื้อขายหุ้นเองโดยตรงนั่นแหละ กับเปิดช่องให้นักลงทุนรายใหญ่เข้ามาเทรด แล้วแบ่งปันผลประโยชน์กันไป
หากจะแย้งว่า อาจเป็นกลุ่มนักลงทุนสถาบัน หรือกองทุนต่าง ๆ ก็ได้
ความเห็นนี้ก็อาจจะใช่
ทว่า เมื่อวานนี้นักลงทุนสถาบันซื้อสุทธิเพียง 5 ล้านบาทเท่านั้นเอง
แล้วรายย่อยล่ะ
รายย่อยก็เป็นแก๊งสี่โมงเย็นได้เช่นกัน ด้วยการกระหน่ำขายหุ้นออกมาในช่วงเวลาดังกล่าว แต่เมื่อวานนี้รายย่อยขายเพียง  314 ล้านบาทเท่านั้น
จึงขอวกกลับมาที่ Prop Trade เพราะเมื่อวานนี้ซื้อสุทธิไปกว่า 1,393 ล้านบาท
ปกติแล้วเรามักจะเห็นอิทธิฤทธิ์ของแก๊งสี่โมงเย็น (ที่อาจเป็น Prop Trade) ด้วยการทุบหุ้นในช่วงเวลานี้
นั่นเพราะ Prop Trader จะซื้อขายหุ้นกันแบบวันต่อวัน หรือ Day Trade
และเพื่อเป็นการปรับลดความเสี่ยง (จากหุ้นค้างในพอร์ต)
กลุ่ม Prop Trade ไม่ถือหุ้นข้ามคืน (ภาษารายย่อยจะเรียกกันว่า ไม่ห่อกลับบ้านนั่นแหละ) จึงต้องขายออกมาในวันนั้น ๆ เลยในคราวเดียว และอาจจะมีนัยต่อการสร้างวอลุ่มด้วย
อย่างเมื่อวานนี้ ก่อนสี่โมงเย็นเล็กน้อย
มูลค่าการซื้อขายยังอยู่บริเวณ 3 หมื่นล้านบาท
ก่อนจะเหลือในช่วงครึ่งชั่วโมงสุดท้าย มีวอลุ่มเข้ามามากกว่า 1 หมื่นล้านบาท จึงนับเป็นอีกประเด็นที่น่าสนใจ
จึงเกิดการตั้งข้อสงสัยว่า ข้อเท็จจริงแล้ว การดันหุ้นท้ายตลาดเมื่อวานนี้ มีนัยสำคัญ หรือต้องการอะไรกันแน่ ระหว่าง การสร้างวอลุ่มซื้อขายให้คึกคัก หลังจากซบเซามาหลายวัน
บรรดามาร์เก็ตติ้งนั่งตบยุงกันเปาะแปะ
บรรยากาศในบริษัทของโบรกฯ ต่าง ๆ เงียบเหงา วังเวงไปหมด
หรืออาจจะมีประเด็นบวกเข้ามาในช่วงท้ายตลาด
แล้วแก๊งสี่โมงเย็นรับรู้ก่อน จึงรีบเข้ามาเก็บหุ้นขนาดใหญ่ที่คาดว่าจะได้รับผลบวกจากข่าว (บวก) นั้น ๆ
เช่น มีข่าวว่า จีนพร้อมที่จะหารือเกี่ยวกับการทำข้อตกลงการค้าบางส่วนกับสหรัฐฯ
ทำให้บรรยากาศสงครามการค้า กลับมาคลี่คลายอีกครั้ง
หรือการโผล่ของแก๊งสี่โมงเย็น มีการตั้งข้อสังเกตไปอีกว่า จะเกี่ยวกับหุ้น AWC ที่จะเข้าซื้อขายในตลาดหลักทรัพย์ฯ วันนี้ (10 ต.ค.) เป็นวันแรกหรือไม่ เพื่อสร้างความคึกคักให้กับบรรยากาศของตลาดโดยรวม
ข้อสงสัยที่ว่านี้ ว่ากันว่า เป็นไปได้ทั้งหมด